L’Índia, Nàpols i Sicília, el running i la fotografia adaptada, projectes fotogràfics en la Casa de Cultura
2025-07-24

Fins al 5 de febrer, fer un volt per la Sala d’Exposicions de la Casa de Cultura de Burjassot pot suggerir, per exemple, fer una passejada per l’Índia, per Nàpols o per Sicília. El visitant pot imaginar també que es calça unes sabatilles i que ix a fer quilòmetres mentre acompanya en el seu camí a aqueixos “locos que corren” i, entre altres opcions, també pot optar per conéixer, de prop, el projecte de fotografia adaptada “Di patata” d’AVAPACE (Associació Valenciana d’Ajuda a la Paràlisi Cerebral).

Els nomenats i uns altres suggeridors viatges visuals es poden observar en l’exposició col·lectiva que, dilluns passat (25-01-2016) van presentar els alumnes del curs de Creació de Projectes Fotogràfics del Centre de Formació Les Sitges. L’acte d’inauguració va comptar amb la presència de l’alcalde de Burjassot, Rafa García, Maria Viu, vicepresidenta de l’Institut Municipal de Cultura i Joventut de Burjassot (IMCKB) i Estefanía Ballesteros, regidora de Cultura i Joventut.

Els alumnes que han exposat els seus projectes són Gustavo Gardey, amb els seus Impactos de su viaje a La India; José Serrano, amb la seua sèrie Aquellos locos que corren; Maria Vila, amb la seua col·lecció La Casa, Ana Ruiz, Mati Martínez, amb el seu projecte Nàpols i Sicília, ahir i hui i Sara Sorín qui ha presentat el projecte de fotografia adaptada Di patata, en col·laboració amb AVAPACE.

L’exposició col·lectiva es pot visitar, de dilluns a divendres, en l’horari habitual de la Casa de Cultura.